A BIZOTTSÁG 105/2005/EK RENDELETE
(2004. november 17.)
az 1420/1999/EK tanácsi rendelet és az 1547/1999/EK bizottsági rendelet egyes hulladékfajtáknak Kínába és Szaúd-Arábiába történő szállítása vonatkozásában történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK tanácsi rendeletre (1) és különösen annak 17. cikke (3) bekezdésére,
tekintettel az egyes nem OECD-tagországokba irányuló egyes hulladékfajták szállítására alkalmazandó közös szabályok és eljárások meghatározásáról szóló, 1999. április 29-i 1420/1999/EK tanácsi rendeletre (2) és különösen annak 3. cikke (5) bekezdésére,
mivel:
(1)
2003. augusztus 4-én a Szaúd-Arábiai Királyság Védelmi és Repülési Minisztériumának Meteorológiai és Környezetvédelmi Elnöksége hivatalos kérelmet nyújtott be az Európai Bizottsághoz arra vonatkozóan, hogy a GH 014 kategóriába sorolt hulladékok (a fluor-klór-szénhidrogént nem tartalmazó poliuretán műanyagok hulladéka, forgácsa és törmeléke) szállítására a szokásos kereskedelmi ügyletek feltételeit („zöld lista szerinti eljárás”) alkalmazzák.
(2)
2004. május 13-án a Kínai Népköztársaság Európai Közösségek mellé akkreditált képviselete hivatalos kérelmet nyújtott be az Európai Bizottsághoz az 1547/1999/EK bizottsági rendelet (3) D. mellékletében szereplő, a 259/93/EGK tanácsi rendeletben meghatározott ellenőrzési eljárások alkalmazása nélkül is szállítható hulladékok listájának módosítására. E módosított listán szereplő hulladékokat a jövőben is alávetik a kínai hatóságok által végzett, kötelező szállítás előtti ellenőrzési eljárásoknak.
(3)
A 259/93/EGK rendelet 17. cikke (3) bekezdésével összhangban, a hulladékokról szóló, 1975. július 15-i 75/442/EGK tanácsi irányelv (4) 18. cikke által létrehozott bizottságot Szaúd-Arábia hivatalos kéréséről 2004. április 2-án, Kína hivatalos kéréséről 2004. május 18-án értesítették.
(4)
Ezen országok új helyzetének figyelembevétele érdekében ugyanakkor szükség van az 1420/1999/EK rendelet, valamint az 1547/1999/EK rendelet módosítására.
(5)
Az e rendeletben előírt intézkedések összhangban vannak a 75/442/EGK irányelv 18. cikke által létrehozott bizottság véleményével,
ELFOGADTA EZT A RENDELETET:
1. cikk
Az 1547/1999/EK rendelet D. melléklete az e rendelet I. mellékletében meghatározottak szerint módosul.
2. cikk
Az 1420/1999/EK rendelet A. melléklete az e rendelet II. mellékletében meghatározottak szerint módosul.
3. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. november 17-én.